כמה פעמים כבר קראתם כותרת שמכתירה מעדניה או מסעדה ל"גן העדן של הפודיס"? כנראה שלא מעט. ובכן, תשכחו מכל מיני כותרות פומפוזיות שמבטיחות ומקיימות רק באופן חלקי, כי אחרי שנים של ציפייה לאחד כזה בארץ, מצאנו מתחם גסטרונומי שהוא לא פחות מבשורה, ויגרום לכל מי שאוהב אוכל טוב ויוקרתי - להתרגש בציפייה. "קנקון", שנפתח לא מזמן באשדוד, הוא מסוג המתחמים שקצת קשה להגדיר, בעיקר בגלל שאין לו אח ורע בישראל. מדובר במקום שמציע חוויה קולינרית שמשלבת בין ארוחה על הבר למסע קניות של מוצרי פרימיום מיוחדים הביתה. למעשה, את רוב חומרי הגלם תוכלו לדגום לפני שתרכשו למטבח הביתי.
דמיינו לעצמכם כלבו גדול ואלגנטי, שכל כולו מוקדש לבשרים, דגים ופירות ים, כשחלוקת החנות היא בין שורות עמוסות במוצרים קפואים מכל העולם לוויטרינה מנצנצת ומזמינה שמאחוריה עוף ובקר טרי, שרובו מרמת הגולן, אם כי גם פילה בקר מצרפת נוכח כאן. לצידם שוכנים דגים ופירות ים, כולל סרטנים כחולים, אויסטרים והאטרקציה המרכזית - אקווריום ענק וכחלחל בו שוחים לובסטרים שהוטסו לכאן ממיין בארצות הברית. את הלובסטר הנבחר אפשר לאכול במקום אחרי טיפול מהיר של צוות המטבח (150 שקלים ללובסטר שלם), או לקחת אותו הביתה (119 שקלים). לשם ההשוואה, במסעדות הספורות המגישות לובסטר בארץ (בעיקר כמנת ספיישל) תשלמו 170 שקלים ויותר לחצי לובסטר, כך שמדובר במחיר הכי זול בארץ למעדן היוקרה.
המתחם אמנם חדש, אך המותג קנקון קיים כבר 30 שנה. לסניף האשדודי קדמו מפעל וחנות במודיעין, שבימים אלו עוברים שיפוץ על מנת לשוות לו מראה זהה לסניף האשדודי. מאחורי המותג עומד הזוג עוזי ודורית פתאל, יבואני מזון ושותפים ברשת המסעדות גוצ'ה.
בהתאם, כמעט כל המוצרים כאן מיובאים ממדינה אחרת על הגלובוס: הצלופחים מסין, כבד האווז מהונגריה, הקלאמרי מויאטנם, השרימפס מהודו, הקוויאר האדום מאלסקה, והמולים מצ'ילה. יש גם הרבה רטבים, תבלינים ומוצרים מהמזרח, ורגע לפני שמגיעים לקופה חולפים על שורת קינוחים מברית המועצות, ביניהם עוגות ומאפים קפואים והרבה פירות יער. בשר לבן ותוצריו, לעומת זאת, נפקדים ממקררי החנות מתוך החלטה שקיבלו בני הזוג.
כשמתיישבים על הבר ובוחנים את התפריט, מגלים שהבמה שייכת לחומרי הגלם, והטיפול בהם לרוב הוא מינימליסטי. טעמנו צמד צדפות ז'ילרדו (23 ליחידה) שהוגשו על קרח כתוש ולימון; סביצ'ה מוסר ים (55 שקלים) שהוגש בפרזנטציה מרהיבה בתוך צדפה נקייה עם בצל ירוק וסגול, צ'ילי אדום וקרם אבוקדו, כשהדג מתובל בשמן זית כתית בלבד והפוקוס נותר על קוביות הדג העדינות, ולבסוף קרפצ'יו סינטה קלאסי (45 שקלים), שהוגש דקיק ופוטוגני, עם בלסמי מצומצם ופרמז'ן מגורר דק.
השלב הבא הוקדש ללובסטר, שטקס הוצאתו מן האקווריום הוא חלק בלתי נפרד מחווית הבילוי והאכילה כאן. אחרי שנמשה ונשלק, הגיע לצלחת גדול ומרשים (150 שקלים) ומעליו חמאת בזיליקום ופטרוזיליה קצוצה. זה הכל ובצדק רב, כי הבשר העסיסי ומלא הטעם לא היה צריך התערבות גדולה. גם שרימפס לנגוסטין (76 שקלים) ברוטב המורכב מהשילוש הקדוש חמאה, שום ויין, היה מוצלח מאוד. הרוטב היה מאוזן, שומי למכביר אך לא כבד מדי, והכף שהוגשה עם המנה נוצלה היטב לאכילתו עד תום.
באגף הקינוחים מככב וופל גופרה עם גלידת וניל ברוטב טופי ובננות מקורמלות, ואם המנה מוכרת לכם, אתם לא טועים. מדובר במנת הקינוח סותמת העורקים ממסעדת גוצ'ה. הבשורה הרעה בכל הקונספט המבורך הזה היא שכרגע לא צפוי להפתח סניף באזור תל אביב, והבאים ליהנות ממתחם נוסף הם תושבי ראשון לציון. בנתיים מתמקדים הבעלים בגיבוש ערבי קונספט וסדנאות מיוחדות בסניף האם, ביניהם ערב אסייתי וסדנאות בישול בבירה, הכל כמובן עם חומרי גלם ממדפי וממקררי החנות.